મનમાં ભયંકર ઊથલપાથલ મચી જાય છે. રહી-રહીને મનમાં સવાલો ઊઠuા કરે છે કે આવું કોઈ વિચારી પણ શી રીતે શકે? દાદા-દાદી કે નાના-નાની તો બાળકોની દુનિયાનાં સૌથી વહાલસોયાં પાત્રો. જગજિત સિંહની પેલી પ્રખ્યાત ગઝલના શબ્દો યાદ આવે છે : યે દૌલત ભી લે લો, યે શોહરત ભી લે લો... બાળપણ અને નાનીની કહાનીઓની સંપત્તિ આગળ દુનિયાની બધી સંપત્તિ અને શોહરત ન્યોછાવર કરવાની ભાવના છે એમાં! અને અહીં તો સામે પક્ષે આ દાદા-દાદી કે નાના-નાની જેવા વડીલોને મન પણ પૌત્રો-પૌત્રીઓ કે દોહિત્ર-દોહિત્રીઓ એટલે જિંદગીનાં પાછલાં વરસોમાં જીવવાનું નિમિત્ત, થાકેલા પગમાં સંચરતું ચેતન, પોતાનું સઘળું વહાલ વરસાવી દેવાનું ઠેકાણું.